NORAKSTS

|  |  |
| --- | --- |
| 27.02.2014. | Nr.2/8 |

**GROZĪJUMS JELGAVAS PILSĒTAS DOMES 2010.GADA 2.DECEMBRA LĒMUMĀ NR.15/1 „ZEMESGABALA LANGERVALDES IELĀ 7, JELGAVĀ IZNOMĀŠANA”**

(ziņo I.Škutāne)

**Atklāti balsojot ar 13 balsīm PAR –**S.Stoļarovs, V.Grigorjevs, S.Šalājevs, V.Ļevčenoks, R.Vectirāne, M.Buškevics, A.Garančs, D.Olte, A.Rāviņš, A.Rublis, A.Tomašūns, J.Strods, R.Šlegelmilhs, **ar 1 balsi** **PRET-** D.Liepiņš, **ATTURAS** – nav,

2013.gada 4.decembrī un 2013.gada 17.decembrī saņemts sabiedrības ar ierobežotu atbildību ”Latvijas Piens” (reģistrācijas Nr.40103343655, juridiskā adrese: Langervaldes iela 7, Jelgava) valdes priekšsēdētāja Raimonda Freimaņa iesniegums ar lūgumu pagarināt zemes nomas līguma termiņu par zemesgabala Langervaldes ielā 7, Jelgavā nomu uz laiku līdz 2043.gada 15.decembrim.

Jelgavas pilsētas dome 2010.gada 2.decembrī pieņēma lēmumu Nr.15/1 „Zemesgabala Langervaldes ielā 7, Jelgavā iznomāšana” (turpmāk – Lēmums) par neapbūvēta zemesgabala Langervaldes ielā 7, Jelgavā (kadastra apzīmējums 0900 028 0280) 40000 m2 platībā iznomāšanu sabiedrībai ar ierobežotu atbildību „Latvijas Piens” (turpmāk – SIA „Latvijas Piens”) piena pārstrādes ražotnes būvniecībai un uzturēšanai.

Ar Lēmuma 1.1.punktu tika noteikts zemesgabala nomas līguma termiņš 12 gadi.

2010.gada 7.decembrī starp Jelgavas pilsētas pašvaldību un SIA „Latvijas Piens” tika noslēgts Zemes nomas līgums Nr.5/41-41(turpmāk – Līgums) par zemesgabala Langervaldes ielā 7, Jelgavā iznomāšanu piena pārstrādes ražotnes būvniecībai un uzturēšanai uz laiku līdz 2022.gada 7.decembrim.

Uz zemesgabala Langervaldes ielā 7, Jelgavā ir uzbūvētas ēkas (būves). Īpašuma tiesības uz ēkām (būvēm) ir nostiprinātas Jelgavas tiesas Zemesgrāmatu nodaļā uz SIA „Latvijas Piens” vārda (nodalījums Nr.1000 0049 9451).

Savos iesniegums SIA „Latvijas Piens” paskaidro, ka Līguma termiņa pagarinājums ir nepieciešams, jo notiek darbs pie iespējamo investīciju plānu izstrādes nākamajiem pieciem gadiem. Vienlaicīgi notiek pārrunas ar finanšu institūcijām, SIA „Latvijas Piens” īpašniekiem un kooperatīvu biedriem. Visas iesaistītās puses ir norādījušas, ka nepieciešams garāks zemes nomas termiņš, kas varētu ļaut plānot tālāko uzņēmuma attīstību.

Uz Līguma noslēgšanas brīdi (2010.gada 7.decembri) likuma "Par valsts un pašvaldību finanšu līdzekļu un mantas izšķērdēšanas novēršanu" 6.1 pants noteica, ka nekustamā īpašuma nomas līgums slēdzams uz laiku, kas nav ilgāks par 12 gadiem.

Ar 2013.gada 1.janvāri ir stājušies spēkā 2012.gada 1.novembra grozījumi Publiskas personas finanšu līdzekļu un mantas izšķērdēšanas novēršanas likumā, kur 6.1 panta pirmajā daļā noteikts, ka zemes nomas līgumu slēdz uz laiku, kas nav ilgāks par 30 gadiem.

Saskaņā ar Publiskas personas finanšu līdzekļu un mantas izšķērdēšanas novēršanas likuma 6.1 panta pirmo daļu

**JELGAVAS PILSĒTAS DOME NOLEMJ:**

1. Izdarīt grozījumu Jelgavas pilsētas domes 2010.gada 2.decembra lēmumā Nr.15/1 „Zemesgabala Langervaldes ielā 7, Jelgavā iznomāšana” un izteikt 1.1.punktu šādā redakcijā:

„1.1. zemesgabala nomas līguma termiņu 30 gadi;”

2. Zemes nomas komisijas priekšsēdētājam A.Rublim Jelgavas pilsētas pašvaldības vārdā ar sabiedrību ar ierobežotu atbildību „Latvijas Piens” mēneša laikā noslēgt Papildus vienošanos pie 2010.gada 7.decembra Zemes nomas līguma Nr.5/41-41.

Domes priekšsēdētājs (paraksts) A.Rāviņš

NORAKSTS PAREIZS

Kancelejas vadītāja S.Ozoliņa

Jelgavā 2014.gada 27.februārī